b'\n_START_ARTICLE_\nCellino San Marco\n_START_SECTION_\nMaantiede\n_START_PARAGRAPH_\nCellino San Marco sijaitsee Salenton niemimaalla eli Italian \xe2\x80\x9dsaappaankorossa\xe2\x80\x9d kymmenisen kilometri\xc3\xa4 Adrianmeren rannikolta sis\xc3\xa4maahan. Brindisi sijaitsee maanteitse noin 25 kilometri\xc3\xa4 Cellino San Marcosta pohjoiseen, Lecce puolestaan noin 30 kilometri\xc3\xa4 Cellino San Marcosta kaakkoon. Et\xc3\xa4isyys Bariin on noin 135 kilometri\xc3\xa4. Italian maanj\xc3\xa4ristysvy\xc3\xb6hykkeiden luokituksessa Cellino San Marco kuuluu vy\xc3\xb6hykkeeseen 4 (zona 4) eli matalan maanj\xc3\xa4ristysvaaran alueeseen._NEWLINE_Cellino San Marcon naapurikunnat ovat Brindisi, Campi Salentina (LE = Leccen maakunta), Guagnano (LE), San Donaci, San Pietro Vernotico ja Squinzano (LE). San Donacin ja San Pietro Vernoticon keskustaajamat sijaitsevat aivan Cellino San Marcon keskustaajaman tuntumassa._NEWLINE_Cellino San Marco on alankomaata. Sen maaper\xc3\xa4 on hedelm\xc3\xa4llist\xc3\xa4 ja olosuhteet viininviljelylle, oliivinviljelylle sek\xc3\xa4 muulle maataloudelle ovat otolliset. Ilmasto on v\xc3\xa4limerellinen: kes\xc3\xa4t ovat l\xc3\xa4mpimi\xc3\xa4, tuulisia ja kuivia. Talvet ovat leutoja. Lumisateita saattaa esiinty\xc3\xa4 toisinaan.\n_START_SECTION_\nHistoria\n_START_PARAGRAPH_\nCellino San Marcon alueen merkitt\xc3\xa4vin arkeologinen monumentti on Bosco Li Veli -nimisest\xc3\xa4 paikasta l\xc3\xb6ydetty niin kutsuttu \xe2\x80\x9dtomba a forno\xe2\x80\x9d (\xe2\x80\x9duunia muistuttava hauta\xe2\x80\x9d), joka on per\xc3\xa4isin eneoliittiselta kaudelta. Vuonna 1948 l\xc3\xb6ydetty\xc3\xa4 hautaa on vaikea erottaa ymp\xc3\xa4rist\xc3\xb6st\xc3\xa4\xc3\xa4n. Eneoliittisella kaudella ja pronssikaudella paikkakunnalla on mahdollisesti el\xc3\xa4nyt primitiivinen v\xc3\xa4est\xc3\xb6, jonka tilalle tuli toista alkuper\xc3\xa4\xc3\xa4 oleva v\xc3\xa4est\xc3\xb6, joka perusti nykyisen Cellinon. Keskiajalla alueen huomattavin kyl\xc3\xa4 oli La Mea nykyisen San Donacin rajan tuntumassa. San Marcon kirkko on rakennettu 800-luvulta per\xc3\xa4isin olevan kappelin raunioille 1600\xe2\x80\x931700-luvuilla. Kirkossa on muun muassa barokkia edustava alttari ja hopeinen patsas vuodelta 1819._NEWLINE_1300-luvun alusta aina 1800-luvun alkuun Cellinoa hallitsivat useat feodaaliherrat kuten De Fallosa, Noha, Albrizzi ja Chyurlia. Joachim Murat lopetti feodaalioikeudet vuonna 1806. Risorgimenton eli Italian yhdistymisen aikaan 1800-luvulla Cellinossa perustettiin Nuori Italia -liikkeeseen kuulunut kapinallisryhm\xc3\xa4 \xe2\x80\x9dLa Plebe al Monte Sacro\xe2\x80\x9d. Vuonna 1927 Cellino San Marcosta tuli osa tuolloin perustettua Brindisin maakuntaa, sit\xc3\xa4 ennen se oli kuulunut Leccen maakuntaan._NEWLINE_Cellino San Marcon v\xc3\xa4kiluku oli vuonna 1861 noin 1\xc2\xa0200, josta se kasvoi yli 7\xc2\xa0000 asukkaaseen 1980-luvulle tultaessa. Sen j\xc3\xa4lkeen v\xc3\xa4kim\xc3\xa4\xc3\xa4r\xc3\xa4 on v\xc3\xa4hentynyt.\n_START_SECTION_\nMuuta\n_START_PARAGRAPH_\nTunnettuja Cellino San Marcossa syntyneit\xc3\xa4 tai asuneita henkil\xc3\xb6it\xc3\xa4 ovat muun muassa Albano Carrisi (s. 1943), Franco Carrisi (s. 1947), Ylenia Carrisi (1970\xe2\x80\x931993), Yari Carrisi (s. 1973) ja Crist\xc3\xa8l Carrisi (s. 1985) sek\xc3\xa4 ensin mainitun ex-puolisot Romina Power ja Loredana Lecciso (s. 1972). Muita paikkakuntaan liittyvi\xc3\xa4 henkil\xc3\xb6it\xc3\xa4 ovat muun muassa poliitikko Antonio De Viti De Marco (1858\xe2\x80\x931943) ja filologi Raffaele Spongano (1904\xe2\x80\x932004)._NEWLINE_Cellino San Marcon asukkaita kutsutaan adjektiivilla cellinesi (monikko).'